b'\n_START_ARTICLE_\nSamira Makhmalbaf\n_START_PARAGRAPH_\nSamira Makhmalbaf (s. 15. helmikuuta 1980 Teheran) on iranilainen elokuvaohjaaja. Is\xc3\xa4ns\xc3\xa4 Mohsen Makhmalbafin ammattiin kouluttama esikoistyt\xc3\xa4r l\xc3\xb6i itsens\xc3\xa4 l\xc3\xa4pi jo 17-vuotiaana ohjaamallaan dokumenttielokuvalla Omena (Sib, 1998). Se kertoo fundamentalisti-is\xc3\xa4n 12-vuotiaista kaksostytt\xc3\xa4rist\xc3\xa4, jotka on suljettu kotiinsa. Sill\xc3\xa4 h\xc3\xa4n p\xc3\xa4\xc3\xa4si Cannesin elokuvajuhlien p\xc3\xa4\xc3\xa4kilpailusarjaan kaikkien aikojen nuorimpana ohjaajana. H\xc3\xa4nen ensimm\xc3\xa4inen n\xc3\xa4ytelm\xc3\xa4elokuvansa, Kurdistanin maaseutua kiert\xc3\xa4vist\xc3\xa4 opettajista kertova Liitutaulut (Takht\xc3\xa9 siah, 2000)  valittiin Cannesin kilpailusarjaan vuonna 2000. H\xc3\xa4nen muita elokuviaan ovat naisten asemaa talebanihallinnon j\xc3\xa4lkeisess\xc3\xa4 Kabulissa k\xc3\xa4sittelev\xc3\xa4 Kello 5 iltap\xc3\xa4iv\xc3\xa4ll\xc3\xa4 (Panj \xc3\xa9 asr, 2003) ja Two-Legged Horse (Asbe du-pa, 2008), jonka aiheena on kahden pojan v\xc3\xa4lille syntyv\xc3\xa4 v\xc3\xa4kivaltainen suhde._NEWLINE_Samira Makhmalbaf on k\xc3\xa4sikirjoittanut useimmat elokuvansa yhdess\xc3\xa4 is\xc3\xa4ns\xc3\xa4 Mohsen Makhmalbafin kanssa. Koko perhe on elokuva-alalla: \xc3\xa4iti Marzieh ja pikkusisko Hana ovat my\xc3\xb6s ohjanneet omia elokuviaan._NEWLINE_Is\xc3\xa4ns\xc3\xa4 tavoin Samira Makhmalbaf ja h\xc3\xa4nen elokuvansa ovat Iranin valtaapit\xc3\xa4vien ja muiden islam-fundamentalistien ep\xc3\xa4suosiossa. Two-Legged Horse -elokuvan kuvaukset keskeytyiv\xc3\xa4t Pohjois-Afganistanissa, kun kuvauspaikalla r\xc3\xa4j\xc3\xa4ytettiin pommi ja kuusi kuvausryhm\xc3\xa4n j\xc3\xa4sent\xc3\xa4 loukkaantui hengenvaarallisesti. Kuvaukset saatettiin loppuun salassa pidetyiss\xc3\xa4 kuvauspaikoissa._NEWLINE_Samira Makhmalbaf oli yksi vuoden 2009 Sodankyl\xc3\xa4n elokuvajuhlien vieraista.'